3 verdagtes in Zelda-saak weer in November hof toe | Netwerk24
3 verdagtes in Zelda-saak weer in November hof toe
Deur Jana Breytenbach 10 Oktober 2018 09:59
Die twee verdagtes wat verlede week in Kensington in Kaapstad in hegtenis geneem is in verband met die skietdood van die vrouemotorfietsryer Zelda van Niekerk, het vandeesweek in die hof verskyn.
Eric Ntabazalila, woordvoerder van die direkteur van openbare vervolging, het bevestig Elton Abrahams en Michael Pietersen het Maandag in die landdroshof in Kaapstad verskyn.
Zelda van NiekerkFoto: Facebook
Nou is daar drie beskuldigdes in dié saak, maar die eerste beskuldigde, Lucien Ackerman, staan net tereg op aanklagte van die onwettige besit van 'n vuurwapen en ammunisie.
Die ander twee staan tereg op aanklagte van roof met verswarende omstandighede en moord op Van Niekerk.
Die 45-jarige Van Niekerk is op 28 September op die N1-snelweg oorkant Century City doodgeskiet. Sy het onder 'n brug gestop om vir 'n vriendin te wag wat petrol ingegooi het toe sy twee keer geskiet en vermoedelik met 'n mes gesteek is. Van Niekerk is daarna van haar bankkaarte, rybewys en selfoon beroof.
Ackerman is in hegtenis geneem nadat bankkaarte wat aan Van Niekerk behoort het en 'n rybewys in 'n asblik by sy huis gevind is toe die polisie op 'n wenk van die publiek gereageer het.